Laura Mrčela

**Italijanske delavske zadruge: novejše pozitivne izkušnje**

*Delavske zadruge so na splošno manj prisotna oblika podjetništva, tako pri nas kot v celotni Evropski uniji. Vendar pa je v Italiji prisoten poslovno uspešen zadružniški sektor, ki je pomemben del italijanskega gospodarstva.[[1]](#footnote-1) V tem prispevku bi rada predstavila nekaj delavskih zadrug, ki v Italiji zelo uspešno delujejo že vrsto let.*

Ustanovitev delavskih zadrug v Italiji sega v leto 1854, ko je v Torinu zveza mestnih delavcev odprla prvo trgovino, ki je temeljila na potrošniških zadrugah. Od takrat naprej je število in uspešnost zadrug po Italiji naraščalo. Lastnost, ki je bila morda ključnega pomena za tak uspeh zadružniškega gibanja v Italiji je, da so **zadruge enakomerno prisotne v vseh sektorjih gospodarstva**. To je podlaga za ustvarjanje poslovnih zvez in skupnih projektov med različnimi sektorji. Danes je tako mnogo uspešnih italijanskih zadrug, ki povezujejo dejavnosti različnih sektorjev, od kmetijstva, turizma pa vse do industrijske proizvodnje.[[2]](#footnote-2)

O **razširjenosti zadrug v Italiji** priča primer Trentina, kjer je prisotno več kot 600 zadrug na območju 217 občin. Federazione Trentina della Cooperazione, edina uradna organizacija, ki pomaga in nadzoruje zadružna gibanja v pokrajini Trento, torej zajema več kot tretjino od približno petsto tisoč prebivalcev v Trentinu.[[3]](#footnote-3)

**Libera Terra**

Ena najbolj znanih in cenjenih zvez zadrug v Italiji danes je Libera Terra, ki se ukvarja z organiziranjem kmetijskih zadrug, zasnovanih na zemlji, ki je včasih pripadala kriminalnim organizacijam. Cilj Libere Terre je, da obnovi ozemlje, osvobojeno od različnih mafijskih združenj in na njem pridobiva izdelke visoke kakovosti, ob tem pa so pomembne vrednote delovanja **spoštovanje naravnega okolja in delavcev**. S svojim delom želi organizacija obnoviti območja, zaznamovana s prisotnostjo mafije tako, da tam ustvari avtonomne zadružne kmetije, ki naj bi bile avtonomne, stabilne in zmožne ustvariti delovna mesta in tako prispevati k **etičnemu ekonomskemu sistemu, ki temelji na legalnosti, družbeni pravičnosti in trgovini**.[[4]](#footnote-4)

V okviru združenja Libera Terra Mediterraneo (ustanovljeno leta 2008) se ta organizacija povezuje še z mnogimi drugimi zadrugami, ki si delijo podobna prepričanja. Cilj združevanja kmetijskih dejavnosti različnih zadrug je učinkovito nastopanje na trgu. Libera Terra Mediterraneo koordinira proizvodnjo izdelkov posameznih zadrug, nadzoruje razvoj od surovin do končnega izdelka in išče načine za večjo kakovost izdelkov in zagotovljanje ekonomske vrednosti. Tako povezovanje zadrug omogoča ustvarjanje kmetij z obetavno prihodnostjo, ki **zagotavljajo delavcem stabilno zaposlitev**.[[5]](#footnote-5)

Cooperare con Libera Terra pa je neprofitna organizacija, ustanovljena leta 2006, ki se ukvarja z razvojem zadružništva. Že v nekaj letih je **»zrasla« od 25 do 74 članic po vsej Italiji.** Njihov cilj je zagotoviti in podpreti ekonomsko-podjetniški razvoj tistih zadrug, ki uporabljajo sredstva, zaplenjena mafijskim organizacijam. Tako nadzorujejo celoten projekt Libera Terra, skrbijo za začetniška podjetja s skupnimi razvojnimi načrti in za strokovno izobraževanje zadružnikov.[[6]](#footnote-6)

**Città Solare**

Città Solare je **inovativen primer socialnega turizma**, ki povezuje brezposelne z željo po zaposlitvi, marginalizirane prebivalce z željo po nastanitvi in turiste ter popotnike, ki iščejo nizko cenovno prenočišče v pokrajini Veneto. Organizacija je bila ustanovljena leta 1997 v Padovi in se ukvarja s socialno integracijo in zaposlovanjem Italijanov ter imigrantov v različnih dejavnostih na področju okoljevarstva (reciklaža, prevoz odpadkov, vzdrževalna dela na manjših objektih, praznjenje Karitasovih zabojnikov z oblačili itd.), industrijske proizvodnje (mehanizacija, elektromehanizacija ali pnevmatike) in turizma (hotelirstvo). Zadruga zaposluje okoli 40 socialno prikrajšanih oseb. Hoteli organizacije Città Solare opravljajo dvojno funkcijo. Poleg funkcije turističnega prenočišča so na voljo tudi kot začasna nastanitev ljudem v stiski. Tako so aprila 2014 ponudili zatočišče petdesetim beguncem iz Sirije, Nigerije, Malija, Eritreje in Etiopije. Predsednik zadruge Maurizio Trabuio verjame, da je ta inovativna oblika turizma, ki združuje socialni in izobraževalni turizem ključnega pomena za trajnostni razvoj turizma, ki bo enako dostopen vsem, tudi ljudem z najnižjimi dohodki. Città Solare torej spodbuja razvoj nove ideje o potovanjih, odmik od potrošniškega in pomik k odgovornem, ozaveščenem in socialnem turizmu.[[7]](#footnote-7)

**Kaj pa Slovenija?**

Slovenija na žalost **ni tako uspešna na področju delavskih zadrug**. Slovenski Zakon o zadrugah (ZZad-UPB2, Ur. l. RS, št. 97/2009) opredeljuje zadrugo kot organizacijo vnaprej nedoločenega števila članov, ki ima namen pospeševati gospodarske koristi svojih članov ter temelji na prostovoljnem pristopu, svobodnem izstopu, enakopravnem sodelovanju in upravljanju članov. Tadej Slapnik pa navaja, da je na ta način pri nas organizirano zelo malo gospodarske dejavnosti: »Delež zaposlenih v sektorju socialnega podjetništva v Sloveniji je le 0,7 % od vseh zaposlenih. To je bistveno manj od povprečja 28 držav članic Evropske unije, ki je 6,5 %. To dejstvo predstavlja velik potencial za odpiranje novih delovnih mest v sektorju socialnega podjetništva.«[[8]](#footnote-8)

Kot sem predstavila, so v Italiji sektor socialnega podjetništva pametno in inovativno izkoristili in s tem ustvarjajo stabilna in trajnostna delovna mesta in prispevajo k **razvoju bolj ekonomsko in socialno pravične družbe**. V času, ko se Slovenija odpoveduje podjetjem v težavah in se odloča za privatizacijo, se zdi, da bi se bilo dobro zgledovati po naših italijanskih sosedih ter raje spodbujati socialno podjetništvo in delavske zadruge.

## *Viri in literatura:*

## *Cooperazione.net,. Italian documentation centre on cooperatives and social economy. Dostopano 12. 6. 2015.*

## *Dostopno na:* [*http://www.cooperazione.net/eng/pagina.asp?pid=383&uid=361*](http://www.cooperazione.net/eng/pagina.asp?pid=383&uid=361)

*Kanjuo-Mrčela, Aleksandra. Lastništvo in ekonomska demokracija. Ljubljana: Fakulteta za družbene vede, 1999. Print.*

*Libera Terra, Cooperare Con Libera Terra – Libera Terra. Internet, dostopano 12. 6. 2015.*

*Dostopno na:* [*http://liberaterra.it/en/world-libera-terra/cooperating-with-libera-terra.php*](http://liberaterra.it/en/world-libera-terra/cooperating-with-libera-terra.php)

*Libera Terra, Libera Terra Mediterraneo – Libera Terra. Internet, dostopano 12. 6. 2015.*

*Dotopno na:* [*http://liberaterra.it/en/world-libera-terra/libera-terra-mediterraneo.php*](http://liberaterra.it/en/world-libera-terra/libera-terra-mediterraneo.php)

*ONLUS, Consorzio. Home – Libera Terra. Libera Terra. Internet, dostopano 12. 6. 2015.*

*Dostopno na:* [*http://liberaterra.it/en/*](http://liberaterra.it/en/)

*Slapnik, Tadej. Delavsko zadružništvo in socialno podjetništvo – priložnosti in izzivi za svete delavcev. Ekonomska demokracija 18. 5. (2014): 6-8. Internet, dostopano 12. 6. 2015.*

*Dostopno na:* [*http://www.delavska-participacija.com/priloge/2092-785011.pdf#search=%22zadruge*](http://www.delavska-participacija.com/priloge/2092-785011.pdf#search=%22zadruge)

*Stories.coop., An Innovative Example Of Social Tourism. Internet, dostopano 12. 6. 2015.*

*Dostopno na:* [*http://stories.coop/stories/an-innovative-example-of-social-tourism/*](http://stories.coop/stories/an-innovative-example-of-social-tourism/)

*Stories.coop, The Cooperative Movement In Trentino. Internet, dostopano 12. 6. 2015.*

*Dostopno na:* [*http://stories.coop/stories/the-cooperative-movement-in-trentino/*](http://stories.coop/stories/the-cooperative-movement-in-trentino/)

1. Kanjuo Mrčela, 1999. [↑](#footnote-ref-1)
2. Cooperazione, 2015. [↑](#footnote-ref-2)
3. The Cooperative Movement In Trentino, 2015. [↑](#footnote-ref-3)
4. Home – Libera Terra, 2015. [↑](#footnote-ref-4)
5. Libera Terra Mediterraneo – Libera Terra, 2015. [↑](#footnote-ref-5)
6. Cooperare Con Libera Terra- Libera Terra, 2015. [↑](#footnote-ref-6)
7. An Inovative Example Of Social Tourism, 2015. [↑](#footnote-ref-7)
8. Slapnik, 2014. [↑](#footnote-ref-8)